দেশের উৎপাদিত সবজি, মাংস, মাছ ঢাকার যে মধ্যবিত্তের টেবিলে প্রতিদিন আসছে, তাদের জীবন যাত্রায়ও এসে গেছে অনেক পরিবর্তন। বাস্তবে প্রয়োজন তাদেরকে এই পরিবর্তনের দিকে নিয়ে যাচ্ছে। আগে প্রতি বাড়িতেই গৃহকর্মী থাকত। তারা সব কাজ করত। এখন গৃহকর্মী মেলে খুবই কম। তাও পার্টটাইম। এবং দিনে দু’ঘণ্টা কাজ করলে মাসে তাকে চার থেকে পাঁচ হাজার টাকা দিতে হয়। যে কারণে বাংলাদেশের নাগরিক সমাজে এখন আসছে আরেকটি পরিবর্তন। অর্থাৎ স্কুল পাস ছেলেমেয়েরা এখন ক্যাটারিংয়ের প্রশিক্ষণ নিচ্ছে দলে দলে। আর ঢাকার মধ্যবিত্ত বাড়িতে দিনে চার ঘণ্টা কাজ করে কমপক্ষে দশ হাজার টাকা মাসে বেতন পায় তারা। তাতে প্রতিদিনই দুই বাড়িতে বাবুর্চি হিসেবে কাজ করতে পারে খুব সহজেই। অন্যদিকে আগে যারা গৃহকর্মী হতো তাদের একশ্রেণী হচ্ছে এখন গার্মেন্টস কর্মী, অন্য একশ্রেণী পড়াশোনার সুযোগ পাচ্ছে; যেহেতু গ্র্যাজুয়েশন অবধি বিনা বেতনে সরকারী কলেজে মেয়েদের শিক্ষার সুযোগ আছে।